E-sport

E-sport (forkortelse for elektronisk sport) er videospill i en formalisert form for konkurranse eller prestasjonsutøvelse. All sportslig aktivitet som benytter datamaskiner og ofte datanettverk som direkte regelgivende forutsetning for spillet som utøves gjelder som e-sport. E-sport involverer alltid mennesker, men kan også bestå av kun datamaskiner som direkte deltakere i spillet.

I begynnelsen var organisert e-sport mest utbredt i Asia. Utover på 2000-tallet har e-sport blitt stadig mer populært i USA og Europa, med flere store konkurranser. Det arrangeres ofte turneringer og konkurranser over Internett eller i andre mindre datanettverk, på LAN-parties.

 Norge 

 Fag på videregående skoler 
E-sport har blitt et tilbud som utdanningsprogram på studiespesialisering ved enkelte videregående skoler. Akademiet Norge tilbyr e-sport som et tilbud ved flere av sine videregående skoler. Studieprogrammet tilbys ved Akademiet sine skoler i Kristiansand, Oslo, Ålesund og Sandes. Det er en rekke andre skoler som tilbyr e-sport som toppidrett, som Gausdal vgs, Holmestrand vgs, Kuben vgs og Persbråten vgs. I Trondheim tilbyr Tiller videregående skole e-sport som toppidrett, men også som Idrettsfag. Det vil si at det er likestilt med andre idrettslinjer (fotball, håndball, ski, hopp, friidrett, osv).

 Åpning av e-sportssenter for alle 
Norges første offentlige e-sportssenter åpnet i Sarpsborg i 2018, i det som senere har blitt hovedkvarteret til KRED Norge (Kompetanse- og ressurssenter for datakultur).  

Norske turneringer
Til tross for at svært mange nordmenn holder på med e-sport i organisert eller uorganisert form, har det ikke vært utbredt stor interesse av dekningen av den her til lands før 2012.

Den største kontinuerlige begivenheten for e-sport i Norge i dag er Good Game-ligaen, som er den offisielle norske e-sportligaen og involverer over 3000 spillere i de fem spillene Counter-Strike 2, League Of Legends, Rocket League, Overwatch 2 og PUBG Battlegrounds. Ligaen består av et divisjonsbasert seriespill der alle møter alle i løpet en sesong og lagene spiller om opprykk og nedrykk mellom divisjonene på samme måte som i fotball. 

Første sesong startet våren 2014 og siden da har det blitt avholdt to sesonger per år. Ligaen har tidligere gått under navnene Logitech G Series, Telenorligaen og Telialigaen. Kampene i den øverste divisjonen sendes på Twitch-kanalen til Gamer.no, men har tidligere blitt sendt på blant annet VGTV, TV 2 og NRK.miniatyr|253x253pk|Spiller som konkurrerer i League of Legends. (2015)

 Utbredelse 
E-sport på breddenivå har blitt populært i mange forskjellige arenaer og organisasjoner. Noen norske idrettslag har (per 2025) egne e-sporttilbud på lik linje med andre idretter. I Norge finnes det også flere organisasjoner som tilbyr idrettsklubber støtte til utvikling og drift av e-sporttilbud, blant annet E-sport Alliansen, Einherjar, Vestlandet E-sport, Norges E-sportforbund, KRED Norge og Aktive Gamere.   

 Klassifisering som en sportsgren 
Merkingen av konkurrerende videospill som en sportsgren er et omstridt emne. Tilhengere hevder at e-sport er en raskt voksende "utradisjonell sportsgren" som krever "grundig planlegging, presis timing og dyktig utførelse". Andre hevder at sport forutsetter fysisk trening og foretrekker å klassifisere e-sport som en intellektuell sport.

Den tidligere presidenten for ESPN, John Skipper, kalte e-sport i 2014 for en konkurranse, og "ikke en sport". I 2013, i en episode av Real Sports med Bryant Gumbel, lo en deltaker åpenlyst av dette emnet. I tillegg skiller mange i slåssespill-samfunnet sine konkurransespill fra de mer kommersielt assosierte e-sportkonkurransene i andre sjangre.

Kina var ett av de første landene som anerkjente e-sport som en ekte sportsgren i 2003, til tross for bekymringer på den tiden om at videospill kunne være vanedannende. Myndighetene oppmuntret således til e-sport ved å erklære at ved å delta i e-sport, "trener spillerne også kroppen for Kina". I tillegg hadde Kina anerkjent e-sportutøvere som en offisiell yrkesgruppe innen begynnelsen av 2019, i tråd med anbefalingene fra Kinas yrkestestingsorgan under Ministeriet for menneskelige ressurser og sosial sikkerhet.

I juni 2024 kunngjorde IOKs eksekutivråd et forslag om å etablere Olympiske e-sportleker under den 142. IOK-sesjonen, avholdt før Sommer-OL 2024 i Paris, med det første arrangementet som skal finne sted i 2025 i Saudi-Arabia etter et nytt samarbeid med deres nasjonale olympiske komité. Forslaget ble til slutt enstemmig godkjent i en avstemning 23. juli 2024.

 Se også 

 MMORPG-spill
 MOBA-spill
 Nettspill
 Dungeons & dragons
 World of Warcraft

 Referanser 

Eksterne lenker
 Utdanning.no